La "Ediziun da BreiI" è terminada

(lr)

Dacurt è cumparì il sisavel e davos tom da l'Ediziun da Breil cun las ovras da Giacun Hasper Muoth. 2372 paginas dumbra l'entira ediziun cun la cronica da sia vita, poesias, commentaris, ovras translatadas ed - en il davos tom - la prosa dal "prinzi poet" sursilvan. L'ediziun è vegnida messa ensemen e commentada da Leo Tuor ed Iso Camartin.
En il davos tom vegn Muoth preschenta sco gasettist, filolog, biograf ed etnograf. Il volum cuntegna prosa publitgada fin ussa be ina giada e lavurs che cumparan schizunt per l'emprima giada. Sco correspundent rapportescha Muoth il 1872 da Minca e da Baviera. En l'artitgel davart agricultura ed industria en Baviera sa smirveglia el t. a. co che tut la rauba è vegnida pli chara, el na po strusch crair ch'ils pretschs èn s'augmentads en moda talmain rasanta en il decurs d'in onn. En Germania sa dasda l'industria, i regia in cumbat da concurrenza, ma era in spiert "europeic" tranter ils purs e martgadants: "Il pur ha daditg vis en, ch'el sa vender ses graun e sia rauba, betg mo a Minca ni a Landshut, ma ch'il mund è averts ad el per tut e ch'el mangla betg depender dils cumpraders, mo sez fixar il pretsch."
Muoth scriva era recensiuns, tranter auter davart dicziunaris rumantschs. Dal "Raetoromanisches Wörterbuch, Surselvisch-Deutsch" da P. Basilius Carigiet scriva Muoth che quel na servia betg mo a la vita pratica, sco blers dicziunaris existents, ma bain che quel veglia "metter in rempar a la trista decadenza da nossa mamma rumantscha ed a sia ruina finala". Igl è remartgabel co che Muoth sa stenta da dar a ses lecturs access a I'ovra, da dar in parairi, considerond ils puncts positivs sco era negativs dal dicziunari, ma adina er resguardond las circumstanzas da lavur da l'autur.
Muoth scriveva era biografias, sco quella davart Gion Antoni Bühler. La intervegnan ils lecturs e las lecturas da las ideas e stentas da G. A. Bühler sco president da la "Societad retoromontscha" da stgaffir in "Iungatg de fusiun". Muoth commentescha: "Ins carteva fermamein da lezzas uras, ch'ei seigi posseivel de scaffir cun fusionar ils dialects in solett lungatg de scartira per tuts i!s romontschs dil cantun. En quest niev lungatg de scartira fusionau duevan lu ils cudischs de scola ed ils auters products litterars comparer." Ma la lingua cuminaivla n'ha betg il success giavischà. Tenor Muoth mancava il vair interess per la lingua tranter ils Rumantschs sezs.
Infurmativ e mintgatant er divertent è il text da Muoth davart la vischnanca da Breil da 1889. Là scriva el davart la situaziun economica, la politica e la scola, davart usits e manieras da viver en vischnanca. "I vegn da present consumà schnueivlas quantitads din car cafe che nutrescha nuot, e fetg bia truffels, che nutreschan pauc."
Il tom cuntegna anc bler auter. Cun sias 549 paginas e 20 illustraziuns è el il pli voluminus da tuts. Ma ca. 150 da questas paginas cumpiglian in register cun ils nums da las persunas ed ovras da Muoth, in index che sa referescha a tut ils sis volums.
Muoth n'è betg il grond essaist, el è in observader, in commentader, co che Iso Camartin di en ses essay davart la prosa. Ils texts dal sisavel tom èn originals e bain chapaivels per in e scadin, u per dir cun pleds da Camartin: "Muoth è in che communitgescha e che vul sa far chapir. EI n'è betg in che resalva ils misteris da la scienza mo ad intgins, als studegiai ed iniziai."
G. H. Muoth: Prosa e Registers, 549 p., 20 m., Ir. 45.-, Octopus Cuira, 2000.